《过黄山善敬家作》
明代·郭廑

林塘十亩足幽栖，物色风光总入题。花落石床春不扫，雨深萝径鸟频啼。

閒邀墨客清如玉，笑学山翁醉似泥。几度竹楼幽梦觉，羡君池草碧萋萋。

作者简介：郭廑，字敬夫，福州人，有《镜湖清唱》。徐兴公云：敬夫，吾乡隐君子，百年来罕有知者。其《题青铺岭绝句》云：“家林想在空濛外，一带螺江隐翠微”。又有“门前湖白与山青，分携空过白湖亭”之句。其所居当在白湖螺浦之间，与赵景哲相邻并也。